তথ্যবিবরণী                                                                                 নম্বর : ১৩৮১

**৫০ লাখ রেশন কার্ড নিম্নআয়ীদের সহায়তা দেবে**

 **----তথ্যমন্ত্রী**

ঢাকা, ৪ বৈশাখ (১৭ এপ্রিল) :

 প্রধানমন্ত্রী শেখ হাসিনা ঘোষিত ৫০ লাখ রেশন কার্ড করোনায় কর্মহীন হয়ে পড়া নিম্নআয়ের জনগোষ্ঠীর জন্য একান্ত সহায়ক হবে বলেছেন তথ্যমন্ত্রী ড. হাছান মাহ্‌মুদ।

 আজ রাজধানীর মিন্টু রোডে সরকারি বাসভবনে সমসাময়িক বিষয়ে দেয়া বক্তব্যে তিনি বলেন, দেশবাসীকে করোনার করাল গ্রাস থেকে বাঁচাতে প্রধানমন্ত্রী শেখ হাসিনা যেমন তাদের ঘরে থাকতে বলেছেন, তেমনি তাদের জীবিকা নির্বাহের বিষয়েও বাস্তব পদক্ষেপ নিচ্ছেন।

 শুধু বর্তমান পরিস্থিতিই নয়, ভবিষ্যত তিন বছরের আর্থসামাজিক প্রেক্ষাপটকে বিবেচনায় নিয়ে শেখ হাসিনা নানামুখী সিদ্ধান্ত নিচ্ছেন উল্লেখ করে তথ্যমন্ত্রী বলেন, করোনা পরিস্থিতিতে খেটেখাওয়া মানুষের জীবন-জীবিকাসহ সমগ্র দেশ ও অর্থনীতিকে বাঁচাতে সরকারের ১ লাখ কোটি টাকার বরাদ্দ এবং ৫০ লাখ রেশন কার্ড সেই বৃহৎ কর্মসূচিরই অংশ।

 এছাড়াও বহু সামাজিক নিরাপত্তা কর্মসূচি চলমান উল্লেখ করে হাছান মাহ্‌মুদ বলেন, ৫০ লাখ নিম্নআয়ের পরিবারের জন্য মাসে পরিবারপ্রতি ৩০ কেজি চাল ১০ টাকা কেজি দরে বছরে ৭ মাস দিচ্ছে সরকার যা মূলত: আড়াই কোটি মানুষের অন্নসংস্থান করছে। বছরপ্রতি সময় বাড়ানোরও চিন্তা রয়েছে।

 যেদলেরই হোক, ত্রাণে অনিয়মকারীর বিরুদ্ধে সরকারের কঠোর অবস্থান তুলে ধরে মন্ত্রী বলেন, বাংলাদেশের ৭০ হাজারের বেশি স্থানীয় সরকারের প্রতিনিধিদের মধ্যে কিছু লোক অনিয়ম ঘটাচ্ছে। কিন্তু অনিয়মের একটি ঘটনাও আমাদের কাম্য নয়। প্রধানমন্ত্রীর কঠোর হস্তে দমনের নির্দেশনায় ইতোমধ্যেই কয়েকজন শাস্তির আওতায় এসেছে, জানান হাছান মাহ্‌মুদ।

#

আকরাম/ফারহানা/নাসির/আব্বাস/২০২০/২১০২ ঘন্টা

তথ্যবিবরণী                                                                                  নম্বর : ১৩৮০

**করোনায় ৮০ ভাগ মানুষই ঘরে চিকিৎসা নিয়ে সুস্থ হয়ে যায়
 ---স্বাস্থ্যমন্ত্রী**

ঢাকা, ৪ বৈশাখ (১৭ এপ্রিল) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘শতকরা ৮০ ভাগ মানুষ করোনা আক্রান্ত অবস্থায় ঘরে থেকে স্বাভাবিক নিয়ম-কানুন মেনে চললেই সুস্থ হয়ে যায়। কাজেই করোনা আক্রান্ত হলেও আতঙ্কিত না হয়ে স্বাস্থ্য নির্দেশনা মেনে চলতে হবে। আর শরীরে করোনার লক্ষ্মণ থাকলে দেরি না করে দ্রুত পরীক্ষা করতে হবে। করোনায় বেশি আতঙ্কিত হবার থেকেও অনেক বেশি সচেতন থাকা বেশি প্রয়োজন।’

 আজ নিজ বাসভবন থেকে করোনা ভাইরাস সংক্রান্ত নিয়মিত অনলাইন আপডেট তথ্য প্রচার অনুষ্ঠানে ভিডিও কলে সংযুক্ত হয়ে এসব কথা বলেন স্বাস্থ্যমন্ত্রী।

 চিকিৎসক, নার্স, টেকনোলজিস্টদের জন্য বর্তমানে দেশেই প্রতিদিন ১ লাখ পরিমাণ পিপিই তৈরি হচ্ছে বলে স্বাস্থ্যমন্ত্রী এসময় জানান। এর পাশাপাশি এই মুহুর্তে দেশে ২০টি ল্যাবে একযোগে করোনা পরীক্ষা করা হচ্ছে বলেও মন্ত্রী তার বক্তব্যে উল্লেখ করেন।

 দেশে করোনা আক্রান্তের সংখ্যা আরো বৃদ্ধি পেলে তার জন্য নতুন করে আরো বেশকিছু হাসপাতাল প্রস্তুত করা হচ্ছে জানিয়ে স্বাস্থ্যমন্ত্রী বলেন, ‘দেশে নতুন করে আরো বেশকিছু হাসপাতালকে করোনা ডেডিকেটেড করা হচ্ছে। এদের মধ্যে রয়েছে শেখ হাসিনা বার্ণ ইনস্টিটিউট, মুগদা জেনারেল হাসপাতাল, শহীদ সোহরাওয়ার্দী হাসপাতাল, শহীদ তাজউদ্দীন মেডিকেল কলেজ হাসপাতাল, রেলওয়ে হাসপাতালসহ বেশকিছু ব্যক্তিমালিকানাধীন হাসপাতাল। এসব হাসপাতালের পাশাপাশি বসুন্ধরা কনভেনশন সেন্টার, দিয়াবাড়ির ৪টি ফ্লোর সহ আরো বেশকিছু হাসপাতাল খুব দ্রুতই প্রস্তুত করা হচ্ছে। বর্তমানে ঢাকায় ১৫৫০টি আইসোলেশন শয্যা প্রস্তুত রয়েছে, এর সাথে উল্লিখিত হাসপাতালগুলো প্রস্তুত হলে ১০ হাজারের বেশি থাকবে আইসোলেশন বেড সংখ্যা। তারপরও আমাদের আরো বেশি সচেতনতা বৃদ্ধি করতে হবে, যাতে রোগটি আর বেশি সংক্রমণ ছড়াতে না পারে।’

 স্বাস্থ্যমন্ত্রী তার বক্তব্যে গত ২৪ ঘন্টায় নতুন আরো ২৬৬ জন করোনায় আক্রান্ত হয়েছেন ও ১৫ জন মৃত্যুবরণ করেছেন বলে উল্লেখ করেন। সবমিলিয়ে বর্তমানে দেশে করোনায় মোট আক্রান্ত ১ হাজার ৮৩৮ জন ও মারা গেছেন ৭৫ জন ব্যক্তি।

 অনলাইন ভিডিও প্রেস ব্রিফিংকালে আরো উপস্থিত ছিলেন স্বাস্থ্য অধিদপ্তরের অতিরিক্ত মহাপরিচালক (প্রশাসন) অধ্যাপক নাসিমা সুলতানা ও আইইডিসিআর এর পরিচালক অধ্যাপক মিরজাদী সেব্রিনা ফ্লোরা।

#

মাইদুল/ফারহানা/নাসির/আব্বাস/২০২০/১৮১৫ ঘন্টা

তথ্যবিবরণী                                                                                  নম্বর : ১৩৭৮

**জাতীয় চলচ্চিত্র পুরস্কারপ্রাপ্ত শিল্প নির্দেশক মহিউদ্দিন ফারুক এর মৃত্যুতে সংস্কৃতি প্রতিমন্ত্রীর শোক**

ঢাকা, ৪ বৈশাখ (১৭ এপ্রিল) :

 স্ট্যাম্পফোর্ড বিশ্ববিদ্যালয়ের ফিল্ম এন্ড মিডিয়া বিভাগের চেয়ারম্যান ও সাতবার জাতীয় চলচ্চিত্র পুরস্কার প্রাপ্ত বিশিষ্ট শিল্প নির্দেশক মহিউদ্দিন ফারুক এর মৃত্যুতে গভীর শোক ও দুঃখ প্রকাশ করেছেন সংস্কৃতি প্রতিমন্ত্রী কে এম খালিদ।

 মহিউদ্দিন ফারুক আজ সকালে রাজধানীতে তার নিজ বাসভবনে ইন্তেকাল করেন।

 প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন ও শোকসন্তপ্ত পরিবারের সদস্যদের প্রতি গভীর সমবেদনা জানান। তিনি বাংলাদেশের চলচ্চিত্র শিল্পে মহিউদ্দিন ফারুক এর অবদানের কথা কৃতজ্ঞচিত্তে স্মরণ করেন।

#

ফয়সল/ফারহানা/নাসির/আব্বাস/২০২০/১৮৪৭ ঘন্টা

তথ্যবিবরণী                                                                          নম্বর : ১৩৭৭

**শিল্প নির্দেশক মহিউদ্দিন ফারুকের মৃত্যুতে তথ্যমন্ত্রী ও প্রতিমন্ত্রীর শোক**

ঢাকা, ৪ বৈশাখ (১৭ এপ্রিল) :

 সাতবার জাতীয় চলচ্চিত্র পুরস্কারপ্রাপ্ত শিল্প নির্দেশক ও স্ট্যামফোর্ড বিশ্ববিদ্যালয়ের ফিল্ম এন্ড মিডিয়া বিভাগের চেয়ারম্যান মহিউদ্দিন ফারুকের মৃত্যুতে গভীর শোক ও দুঃখপ্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ ও তথ্য প্রতিমন্ত্রী ডা. মোঃ মুরাদ হাসান।

 মহিউদ্দিন ফারুক আজ সকালে রাজধানীতে তাঁর নিজ বাসায় ইন্তেকাল করেন।

 পৃথক শোকবার্তায় তথ্যমন্ত্রী ও প্রতিমন্ত্রী মরহুমের বিদেহী আত্মার শান্তিকামনা করেন ও শোকসন্তপ্ত পরিবারের প্রতি গভীর সমবেদনা জানান। বাংলাদেশের চলচ্চিত্র শিল্পে মহিউদ্দিন ফারুক এর অবদানের কথা কৃতজ্ঞচিত্তে স্মরণ করেন তারা।

#

আকরাম/ফারহানা/নাসির/আব্বাস/২০২০/১৮২৫ ঘন্টা

তথ্যবিবরণী                                                                                              নম্বর : ১৩৭৬

**ত্রাণের জন্য বিক্ষোভে রাজনৈতিক ইন্ধন বন্ধ করুন**

 **---তথ্যমন্ত্রী**

ঢাকা, ৪ বৈশাখ (১৭ এপ্রিল) :

 'রাজনৈতিক ইন্ধন দিয়ে লোক ভাড়া করে এনে বিভিন্ন জায়গায় অরগানাইজ করে ত্রাণের জন্য বিক্ষোভের আয়োজন করা হয়েছে, যা কোনোভাবেই উচিত নয়' বলেছেন তথ্যমন্ত্রী হাছান মাহ্‌মুদ।

 আজ রাজধানীর মিন্টু রোডে সরকারি বাসভবনে সমসাময়িক বিষয়ে দেয়া বক্তব্যে মন্ত্রী বলেন, 'আপনারা দেখেছেন, গত কয়েক দিনে দেশের বিভিন্ন জায়গায় ত্রাণের জন্য বিক্ষোভ, বিভিন্ন গণমাধ্যমে এটা আপনারা দেখতে পেয়েছেন। কিন্তু আজকেই গোয়েন্দা তথ্যের বরাত দিয়ে বিভিন্ন সংবাদ মাধ্যমে সংবাদ প্রকাশিত হয়েছে, এই বিক্ষোভের অনেকগুলোর পেছনে রাজনৈতিক ইন্ধন ছিল।'

 'সরকার প্রতিটি দুস্থ মানুষের কাছে ত্রাণ সহায়তা পৌঁছে দেয়ার জন্য বদ্ধপরিকর। শুধুমাত্র সরকারের ত্রাণ মন্ত্রণালয়, খাদ্য মন্ত্রণালয়, বাণিজ্য মন্ত্রণালয়, মহিলা ও শিশু বিষয়ক মন্ত্রণালয় নয়; সরকারের পক্ষ থেকে পুলিশ বাহিনী, জেলা প্রশাসন এবং সিটি কর্পোরেশনগুলো মানুষের কাছে ত্রাণ পৌঁছে দিচ্ছে' জানিয়ে ড. হাছান বলেন, এমনকি ত্রাণের জন্য হট লাইন ৩৩৩ খোলা হয়েছে। সেখানে কেউ ফোন করলে তাকেও ত্রাণ পৌঁছে দেওয়ার ব্যবস্থা করা হয়েছে। এমন ব্যবস্থা আশেপাশের কোন দেশে করা হয়েছে, আমি অন্তত জানি না।'

 আওয়ামী লীগের যুগ্ম সাধারণ সম্পাদক আক্ষেপ করে বলেন, 'এই যখন ব্যবস্থা করা হয়েছে তখন প্রতিদিন বিএনপি'র পক্ষ থেকে সমালোচনা আর কয়েকটি ফটোসেশন করা হয়। আপনারা জানেন রাজশাহীতে একজন ফৌজদারী অপরাধে গ্রেফতার হয়েছে, তিনি নাকি ছাত্রদলের নেতা, তাকে ছেড়ে দিতে হবে দাবি বিএনপির। ফৌজদারি অপরাধে কাউকে গ্রেফতার কি সরকার বন্ধ রাখবে? এটা হচ্ছে আমার প্রশ্ন।'

 'আমি বিএনপিকে অনুরোধ জানাবো, অহেতুক সমালোচনা, ফটোসেশন আর উস্কানি দেয়ায় ব্যস্ত না থেকে মানুষের পাশে দাঁড়ান' বলেন ড. হাছান।

**করোনায় দেশ বাঁচাতে শেখ হাসিনার ১ লাখ কোটি টাকার বরাদ্দ**

 প্রধানমন্ত্রী শেখ হাসিনার ১ লাখ কোটি টাকা বরাদ্দ করোনা পরিস্থিতিতে খেটেখাওয়া মানুষের জীবন-জীবিকাসহ সমগ্র দেশ ও অর্থনীতিকে বাঁচাবে বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ। প্রায় ১২ বিলিয়ন ডলারের এ বরাদ্দ দেশের মোট জিডিপির ৩ দশমিক ৩ শতাংশ।

 এছাড়াও বহু সামাজিক নিরাপত্তা কর্মসূচি চলমান উল্লেখ করে হাছান মাহমুদ বলেন, ৫০ লাখ নিম্নআয়ের পরিবারের জন্য মাসে পরিবারপ্রতি ৩০ কেজি চাল ১০ টাকা কেজি দরে বছরে ৭ মাস দিচ্ছে সরকার যা মূলত: আড়াই কোটি মানুষের অন্নসংস্থান করছে। বছরপ্রতি সময় বাড়ানোরও চিন্তা রয়েছে।

**'যেদলেরই হোক, ত্রাণে অনিয়মের বিরুদ্ধে কঠোরতা'**

 ত্রাণ পৌঁছানো নিয়ে প্রশ্নের জবাবে তথ্যমন্ত্রী বলেন, বাংলাদেশের ৭০ হাজারের বেশি স্থানীয় সরকারের প্রতিনিধি আছে, সেখানে কিছু লোক অনিয়ম ঘটাচ্ছে। কিন্তু অনিয়মের একটি ঘটনাও আমাদের কাম্য নয়। প্রধানমন্ত্রী তাদের কঠোর হস্তে দমন করার জন্য ইতিমধ্যে নির্দেশনা দিয়েছেন।

 যেখানে এ ধরনের অনিয়ম পাওয়া যাচ্ছে সেখানেই সরকারের প্রশাসন কঠোর ব্যবস্থা গ্রহণ করছে জানিয়ে মন্ত্রী বলেন, 'গত কয়েক দিনে যে ঘটনাগুলো ঘটেছে, এর সঙ্গে বিভিন্ন দলের সমর্থকরা যুক্ত। বিএনপির বেশ কয়েকজন এখানে আছেন। কে কোন দলের সেটি না দেখে সরকার যে ঘটনা ঘটাচ্ছে তার বিরুদ্ধে ব্যবস্থা গ্রহণ করছে। আরো কঠোরভাবে এ ব্যবস্থা গ্রহণ করা হবে।'

 তিনি বলেন, 'এখানে শুধু আওয়ামী লীগের গ্রাম পর্যায়ের যে ক'জন নেতৃবৃন্দের নাম এসেছে, তাদের দল থেকে বহিষ্কার করা হয়েছে। স্থানীয় সরকার মন্ত্রণালয় থেকে কয়েকজন চেয়ারম্যান মেম্বারের বিরুদ্ধে ব্যবস্থা গ্রহণ করেছে। তাদেরকে সাসপেন্ড করা হয়েছে।'

#

আকরাম/ফারহানা/নাসির/আব্বাস/২০২০/১৮২২ ঘন্টা

তথ্যবিবরণী                                                                                              নম্বর : ১৩৭৫

 **প্রধানমন্ত্রী শেখ হাসিনার ১ লাখ কোটি টাকার বরাদ্দ করোনায় খেটেখাওয়া মানুষসহ দেশ ও অর্থনীতিকে বাঁচাবে --তথ্যমন্ত্রী**

ঢাকা, ৪ বৈশাখ (১৭ এপ্রিল) :

 প্রধানমন্ত্রী শেখ হাসিনার ১ লাখ কোটি টাকা বরাদ্দ করোনা পরিস্থিতিতে খেটে-খাওয়া মানুষের জীবন-জীবিকাসহ সমগ্র দেশ ও অর্থনীতিকে বাঁচাবে বলেছেন তথ্যমন্ত্রী ড. হাছান মাহ্‌মুদ।

 আজ রাজধানীর মিন্টু রোডে সরকারি বাসভবনে সমসাময়িক বিষয়ে দেয়া বক্তব্যে আওয়ামী লীগের যুগ্ম সাধারণ সম্পাদক হাছান মাহ্‌মুদ এসময় জানান, প্রায় ১২ বিলিয়ন ডলারের এ বরাদ্দ দেশের মোট জিডিপির ৩ দশমিক ৩ শতাংশ।

 এছাড়াও বহু সামাজিক নিরাপত্তা কর্মসূচি চলমান উল্লেখ করে হাছান মাহ্‌মুদ বলেন, ৫০ লাখ নিম্নআয়ের পরিবারের জন্য মাসে পরিবারপ্রতি ৩০ কেজি চাল ১০ টাকা কেজি দরে বছরে ৭ মাস দিচ্ছে সরকার যা মূলত: আড়াই কোটি মানুষের অন্নসংস্থান করছে। বছরপ্রতি সময় বাড়ানোরও চিন্তা রয়েছে।

**উস্কানি না দিয়ে জনগণের পাশে থাকুন- বিএনপি'কে তথ্যমন্ত্রী**

 রাজনৈতিক ইন্ধন দিয়ে লোক ভাড়া করে এনে বিভিন্ন জায়গায় অরগানাইজ করে ত্রাণের জন্য বিক্ষোভের আয়োজন করা হয়েছে বলেও এসময় জানান তথ্যমন্ত্রী হাছান মাহ্‌মুদ।

 মন্ত্রী বলেন, 'আপনারা দেখেছেন, গত কয়েক দিনে দেশের বিভিন্ন জায়গায় ত্রাণের জন্য বিক্ষোভ, বিভিন্ন গণমাধ্যমে এটা আপনারা দেখতে পেয়েছেন। কিন্তু আজকেই গোয়েন্দা তথ্যের বরাত দিয়ে বিভিন্ন সংবাদ মাধ্যমে সংবাদ প্রকাশিত হয়েছে, এই বিক্ষোভের অনেকগুলোর পেছনে রাজনৈতিক ইন্ধন ছিল।'

 'সরকার প্রতিটি দুস্থ মানুষের কাছে ত্রাণ সহায়তা পৌঁছে দেয়ার জন্য বদ্ধপরিকর। শুধুমাত্র সরকারের ত্রাণ মন্ত্রণালয়, খাদ্য মন্ত্রণালয়, বাণিজ্য মন্ত্রণালয়, মহিলা ও শিশু বিষয়ক মন্ত্রণালয় নয়; সরকারের পক্ষ থেকে পুলিশ বাহিনী, জেলা প্রশাসন এবং সিটি কর্পোরেশনগুলো মানুষের কাছে ত্রাণ পৌঁছে দিচ্ছে' জানিয়ে ড. হাছান বলেন, এমনকি ত্রাণের জন্য হট লাইন ৩৩৩ খোলা হয়েছে। সেখানে কেউ ফোন করলে তাকেও ত্রাণ পৌঁছে দেওয়ার ব্যবস্থা করা হয়েছে। এমন ব্যবস্থা আশেপাশের কোন দেশে করা হয়েছে, আমি অন্তত জানি না।'

 আওয়ামী লীগের যুগ্ম সাধারণ সম্পাদক আক্ষেপ করে বলেন, 'এই যখন ব্যবস্থা করা হয়েছে তখন প্রতিদিন বিএনপি'র পক্ষ থেকে সমালোচনা আর কয়েকটি ফটোসেশন করা হয়। আপনারা জানেন রাজশাহীতে একজন ফৌজদারী অপরাধে গ্রেফতার হয়েছে, তিনি নাকি ছাত্রদলের নেতা, তাকে ছেড়ে দিতে হবে দাবি বিএনপির। ফৌজদারি অপরাধে কাউকে গ্রেফতার কি সরকার বন্ধ রাখবে? এটা হচ্ছে আমার প্রশ্ন।'

 'আমি বিএনপিকে অনুরোধ জানাবো, অহেতুক সমালোচনা, ফটোসেশন আর উস্কানি দেয়ায় ব্যস্ত না থেকে মানুষের পাশে দাঁড়ান' বলেন ড. হাছান।

**'যেদলেরই হোক, ত্রাণে অনিয়মের বিরুদ্ধে কঠোরতা'**

 ত্রাণ পৌঁছানো নিয়ে প্রশ্নের জবাবে তথ্যমন্ত্রী বলেন, বাংলাদেশের ৭০ হাজারের বেশি স্থানীয় সরকারের প্রতিনিধি আছে, সেখানে কিছু লোক অনিয়ম ঘটাচ্ছে। কিন্তু অনিয়মের একটি ঘটনাও আমাদের কাম্য নয়। প্রধানমন্ত্রী তাদের কঠোর হস্তে দমন করার জন্য ইতিমধ্যে নির্দেশনা দিয়েছেন।

 যেখানে এ ধরনের অনিয়ম পাওয়া যাচ্ছে সেখানেই সরকারের প্রশাসন কঠোর ব্যবস্থা গ্রহণ করছে জানিয়ে মন্ত্রী বলেন, 'গত কয়েক দিনে যে ঘটনাগুলো ঘটেছে, এর সঙ্গে বিভিন্ন দলের সমর্থকরা যুক্ত। বিএনপির বেশ কয়েকজন এখানে আছেন। কে কোন দলের সেটি না দেখে সরকার যে ঘটনা ঘটাচ্ছে তার বিরুদ্ধে ব্যবস্থা গ্রহণ করছে। আরো কঠোরভাবে এ ব্যবস্থা গ্রহণ করা হবে।'

 তিনি বলেন, 'এখানে শুধু আওয়ামী লীগের গ্রাম পর্যায়ের যে ক'জন নেতৃবৃন্দের নাম এসেছে, তাদের দল থেকে বহিষ্কার করা হয়েছে। স্থানীয় সরকার মন্ত্রণালয় থেকে কয়েকজন চেয়ারম্যান মেম্বারের বিরুদ্ধে ব্যবস্থা গ্রহণ করেছে। তাদেরকে সাসপেন্ড করা হয়েছে।'

#

আকরাম/ফারহানা/নাসির/আব্বাস/২০২০/১৭৪৬ ঘন্টা

তথ্যবিবরণী                                                                                              নম্বর : ১৩৭৪

**বস্ত্র ও পাট মন্ত্রী'র নিজস্ব অর্থায়নে নির্মাণ হচ্ছে**

**করোনা ভাইরাস পরীক্ষার ল্যাব ও আইসোলেশন সেন্টার**

ঢাকা, ৪ বৈশাখ (১৭ এপ্রিল) :

 বস্ত্র ও পাটমন্ত্রী গোলাম দস্তগীর গাজী, বীরপ্রতীক-এর নিজস্ব অর্থায়নে ও উদ্যোগে নারায়ণগঞ্জ জেলার রূপগঞ্জ উপজেলার কাঞ্চন বেস্টওয়ে সিটিতে নির্মিত হচ্ছে করোনা ভাইরাস পরীক্ষার ল্যাব ও আইসোলেশন সেন্টার। ইতোমধ্যে ভবন চূড়ান্ত হয়েছে। আজ শুক্রবার থেকে মেশিন স্থাপনের কাজ শুরু হয়।

 বস্ত্র ও পাটমন্ত্রী বলেন, কাঞ্চন বেস্টওয়ে সিটিতে করোনা ভাইরাস পরীক্ষার এ ল্যাব শুধু রূপগঞ্জের জনগণের জন্য নয়, এখানে নারায়ণগঞ্জ জেলার মানুষের করোনা ভাইরাসের নমুনা সংগ্রহ ও পরীক্ষা করা সম্ভব হবে। ৩/৪ ঘন্টার মধ্যে করোনা রিপোর্ট হাতে পাওয়া যাবে। সম্ভব হলে নারায়ণগঞ্জের আশেপাশের জেলার ব্যক্তিদের করোনা ভাইরাস পরীক্ষা করা হবে।

 মন্ত্রী বলেন, নমুনা সংগ্রহের জন্য হটলাইন চালু রয়েছে। ফোন দিলেই বাসা থেকে নমুনা সংগ্রহ করে নিয়ে আসা হবে। এছাড়া মাইক্রোবায়োলজিস্ট, ডাক্তার এবং নার্স প্রস্তুত রয়েছে। এছাড়া ১টি সরকারি ও ২টি বেসরকারি এ্যাম্বুলেন্স করোনা রোগী পরিবহনের জন্য কাজ করবে। উল্লেখ্য, তিনটি এ্যাম্বুলেন্সই প্রস্তুত রয়েছে।

#

সৈকত/ফারহানা/নাসির/আব্বাস/২০২০/১৭০৭ ঘন্টা

তথ্যবিবরণী                                                                                             নম্বর : ১৩৭৩

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ৪ বৈশাখ (১৭ এপ্রিল) :

          রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ২৬৬ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ১ হাজার ৮৩৮ জন। এখন পর্যন্ত সুস্থ হয়ে বাড়ি ফিরেছেন ৫৮ জন। গত ২৪ ঘণ্টায় ১৫ জন-সহ এ পর্যন্ত এ রোগে ৭৫ জন মৃত্যুবরণ করেছেন। গত ২৪ ঘণ্টায় ২ হাজার ১শত ৯০টি নমুনা পরীক্ষা করা হয়েছে।

          এদিকে ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় ১৬ এপ্রিল পর্যন্ত শিশু খাদ্য-সহ অন্যান্য সামগ্রী ক্রয়ের জন্য ৪১ কোটি ৫ লাখ ৭২ হাজার ২৬৪ টাকা নগদ সাহায্য এবং ৮৫ হাজার ৬৭ মেট্রিক টন সাহায্য চাল জেলা প্রশাসকের অনুকূলে বরাদ্দ প্রদান করা হয়েছে।

          দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/পরীক্ষিৎ/সেলিম/২০২০/১৬০০ ঘণ্টা

তথ্যবিবরণী                                                                                             নম্বর : ১৩৭২

**পাবনা বিসিক শিল্পনগরীতে ঔষধ ও নিত্যপ্রয়োজনীয় পণ্য উৎপাদন অব্যাহত**

ঢাকা, ৪ বৈশাখ (১৭ এপ্রিল) :

 করোনা পরিস্থিতির মধ্যেও জীবনরক্ষাকারী ওষধ, নিত্যপ্রয়োজনীয় খাদ্যপণ্যসহ অন্যান্য উৎপাদন কার্যক্রম অব্যাহত রেখেছে পাবনার বাংলাদেশ ক্ষুদ্র ও কুটির শিল্প করপোরেশন (বিসিক)-এর শিল্প প্রতিষ্ঠানসমূহ। করোনা প্রতিরোধমূলক সকল স্বাস্থ্যবিধি অনুসরণ করে এ সকল কারখানা চালু রয়েছে যা এ শিল্পনগরীর কর্মকর্তাগণ নিয়মিত মনিটরিং করছেন।

 পাবনা বিসিক শিল্প নগরীর সূত্রে জানা যায়, এখানে ছোট-বড় ২০৩টি শিল্প প্রতিষ্ঠান রয়েছে। করোনা প্রাদুর্ভাবের কারণে বর্তমানে ১৬৭টি শিল্প কারখানা চালু রয়েছে এ শিল্পনগরীতে। দেশের শীর্ষ স্থানীয় জীবনরক্ষাকারী ওষুধ প্রস্তুতকারী প্রতিষ্ঠান স্কয়ার ফার্মাসিটিউক্যালসের পাঁচটি ইউনিট পাবনা বিসিক শিল্পনগরীতে অবস্থিত।

 এ শিল্পনগরীতে বর্তমানে উৎপাদনরত অন্যান্য শিল্প প্রতিষ্ঠানসমূহের মধ্যে রয়েছে ১২০টি খাদ্য ও সহজাত পণ্য যেমন- চাল, ডাল, সরিষার তেল, আটা- ময়দা, সুজি, সেমাই, পশু খাদ্য, ভূষি, খৈল উৎপাদনকারী প্রতিষ্ঠান, ১৪টি হালকা প্রকৌশল যন্ত্র উৎপাদনকারী প্রতিষ্ঠান, ৪টি সুতা উৎপাদনকারী প্রতিষ্ঠান, ৪টি রাসায়নিক উৎপাদনকারী প্রতিষ্ঠান, ২টি প্রিন্টিং এন্ড প্যাকেজিং উৎপাদনকারী প্রতিষ্ঠানসহ অন্যান্য ধরনের বেশ কিছু শিল্প প্রতিষ্ঠান। বিসিক শিল্পনগরী পাবনাতে দৈনিক প্রায় ৫০০ টন চাল, ৩৫০-৪০০ টন বিভিন্ন ধরনের ডাল এবং ৭-৮ টন সরিষার তেল উৎপাদিত হয় যা উত্তরাঞ্চলসহ সারাদেশে সরবরাহ করা হয়।

 এছাড়া, পাবনা বিসিক শিল্পনগরীতে সরকার পরিচালিত একটি হাঁস-মুরগী খামার (হ্যাচারী) রয়েছে। হ্যাচারীটি থেকে বছরে বাচ্চা ফুটানোর জন্য প্রায় ৩ লাখ ডিম ও প্রায় ৩ লাখ ১দিনের মুরগীর বাচ্চা স্থানীয় মুরগীর খামারগুলোতে সরবারহ করা হয় যা স্থানীয় আমিষের চাহিদা পূরণে মূল্যবান ভূমিকা রাখছে।

#

মাসুম/পরীক্ষিৎ/সেলিম/২০২০/১৫৫০ ঘণ্টা

তথ্যবিবরণী                                                                                             নম্বর : ১৩৭১

**গানম্যান কর্তৃক সংঘটিত হত্যাকাণ্ড ব্যক্তিগত দায়,  আইন অনুযায়ী বিচার হবে**

 **-- মুক্তিযুদ্ধ বিষয়ক মন্ত্রী**

ঢাকা, ৪ বৈশাখ (১৭ এপ্রিল) :

 মুক্তিযুদ্ধ বিষয়ক মন্ত্রী আ ক ম  মোজাম্মেল হক বলেছেন, গানম্যান কিশোর কুমার কর্তৃক  সংঘটিত হত্যাকাণ্ডকে কোনোভাবেই ছাড় দেয়া হবে না।  এ হত্যাকাণ্ড গানম্যানের ব্যক্তিগত দায়। তিনি হত্যাকাণ্ডের তীব্র নিন্দা জানান  এবং গানম্যানের বিরুদ্ধে যথাযথ ব্যবস্থা নেয়ার জন্য আইনশৃঙ্খলা বাহিনীকে  অনুরোধ জানান।

 মন্ত্রী আজ  এক বিবৃতিতে একথা জানান।

 বিবৃতিতে মন্ত্রী বলেন,   গানম্যান কিশোর গত তিনদিন যাবত ডিউটিতে ছিল না। সরকারি অস্ত্র জমা না দিয়ে অপরাধ করা কোনোভাবেই মেনে নেয়া যায় না।  তিনি বলেন, কেউ আইনের ঊর্ধ্বে নয়। কৃত অপরাধের শাস্তি তাকে অবশ্যই  পেতে হবে।

 ইতোমধ্যে জনগণের সহায়তায় পুলিশ কিশোরকে অস্ত্রসহ গাজীপুর জেলার  সীমানা  থেকে গ্রেফতার করায় মন্ত্রী পুলিশবাহিনী এবং স্থানীয় জনগণকে ধন্যবাদ জানান।

 মন্ত্রী নিহত মোঃ শহিদের রুহের মাগফিরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

#

মারুফ/পরীক্ষিৎ/সেলিম/২০২০/১৫২০ ঘণ্টা